Document ID: 32001R0024

Kommissionens forordning (EF) nr. 24/2001
af 5. januar 2001
om ændring af forordning (EF) nr. 1445/95 om særlige gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 29, stk. 2, og artikel 41, og
ud fra følgende betragtninger:
(1) For at der kan indsamles statistiske oplysninger om anvendelsen af de forskellige toldkontingenter, om ikke- præferentiel import og om forskellige indførte varers oprindelse, følger det af artikel 6b og 6c i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød(2), senest ændret ved forordning (EF) nr. 1659/2000(3), at alle importlicenser skal ledsages af en sikkerhedsstillelse, såfremt licensens beløb andrager mere end 5 EUR, og at sikkerhedsbeløbet inddrages, såfremt oprindelseslandet ikke er anført på importlicensen eller på partiallicenserne heraf.
(2) Det maksimumsbeløb, for hvilket der ikke kræves sikkerhedsstillelse for en licens, er blevet forhøjet fra 5 EUR til 60 EUR i artikel 15, stk. 3, i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(4), der erstatter Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter(5), senest ændret ved forordning (EF) nr. 1127/1999(6). I oksekødssektoren ville anvendelsen af dette nye beløb have medført, at et betydeligt antal importlicenser ikke ville blive sendt tilbage til det udstedende organ, og at der således ikke ville foreligge statistiske oplysninger om disse licenser til import af oksekød. Denne bestemmelse bør derfor fraviges, så det tidligere maksimumsbeløb på 5 EUR kan anvendes.
(3) I artikel 15, stk. 4, i forordning (EF) nr. 1291/2000 medføres, at det maksimumsbeløb op til hvilket medlemsstaten har mulighed for under visse omstændigheder ikke at kræve sikkerhedsstillelse, forhøjes fra 100 EUR til 500 EUR. Ved forordning (EF) nr. 1445/95 fastsattes af statistiske grunde en undtagelse fra den tidligere bestemmelse herom i forordning (EØF) nr. 3719/88, og der bør på samme måde fastsættes en undtagelse fra denne nye bestemmelse og fra artikel 5 i Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter(7), senest ændret ved forordning (EF) nr. 1932/1999(8).
(4) I artikel 35, stk. 2, fjerde afsnit, i forordning (EF) nr. 1291/2000 er der foretaget en forhøjelse fra 5 EUR til 60 EUR af det maksimumsbeløb, op til hvilket en sikkerhedsstillelse, der skulle være inddraget for en given licens, frigives i sin helhed af medlemsstaten. Denne bestemmelse indebærer en risiko for, at et vist antal importlicenser ikke vil blive returneret, eller for at oprindelseslandet ikke vil være anført i et vist antal returnerede licenser. Dette ville gøre statistikkerne for oksekødssektoren ufuldstændige. Denne bestemmelse bør derfor fraviges, så det tidligere maksimumsbeløb på 5 EUR kan anvendes.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Artikel 6c i forordning (EF) nr. 1445/95 affattes således:
"Artikel 6c
1. Uanset artikel 15, stk. 3, i Kommissionens forordning (EF) nr. 1291/2000(9) kræves der ikke sikkerhedsstillelse for en importlicens, når det samlede beløb andrager 5 EUR eller derunder.
2. Artikel 15, stk. 4, i forordning (EF) nr. 1291/2000 og artikel 5 i forordning (EØF) nr. 2220/85 finder ikke anvendelse.
3. Uanset artikel 35, stk. 2, fjerde afsnit, i forordning (EF) nr. 1291/2000 frigiver medlemsstaten hele det samlede sikkerhedsstillelsesbeløb, som skulle inddrages for en given licens, såfremt beløbet andrager 5 EUR eller derunder."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. januar 2001.

Labels: 3
17
15